b'\n_START_ARTICLE_\nJ\xc3\xb8rgen Christian Hauberg\n_START_SECTION_\nVirke som apoteker\n_START_PARAGRAPH_\nHans for\xc3\xa6ldre var k\xc3\xb8bmand, landmand, br\xc3\xa6ndevinsbr\xc3\xa6nder og kirkev\xc3\xa6rge Peter Christian Hauberg (1789-1851) og Karen Sophie Wensel (d\xc3\xb8bt 24. juli 1789 i Store Heddinge \xe2\x80\x93 20. november 1817 sst.). Fra nyt\xc3\xa5r 1829 var Hauberg discipel p\xc3\xa5 Ringsted Apotek til efter\xc3\xa5ret 1832. 1834 blev han farmaceutisk kandidat med haud illaudabilis og konditionerede, derefter p\xc3\xa5 Gammel Torvs Apotek i K\xc3\xb8benhavn til for\xc3\xa5ret 1839._NEWLINE_1839 k\xc3\xb8bte Hauberg apoteket p\xc3\xa5 Christianshavn for 48.000 Rigsdaler og overtog dets drift fra oktober samme \xc3\xa5r. 1. januar 1840 overtog Hauberg driften af apoteket p\xc3\xa5 Veterin\xc3\xa6rskolen, som dengang l\xc3\xa5 p\xc3\xa5 Christianshavn; han skulle drive det for egen regning i fem \xc3\xa5r under tilsyn af l\xc3\xa6reren i farmakologi. If\xc3\xb8lge den oprettede kontrakt blev apotekslokalet med tilh\xc3\xb8rende indretning samt medicinalhaven p\xc3\xa5 Sundby Overdrev overladt Hauberg uden nogen godtg\xc3\xb8relse til skolen, der s\xc3\xb8rgede for vedligeholdelsen. Alle l\xc3\xa6gemidler, skolen brugte til behandling af syge dyr, skulle den k\xc3\xb8be i apoteket til en takst, der altid blev beregnet s\xc3\xa5ledes, at simplicia stedse skulde falbydes til de samme priser, til hvilken materialisterne i K\xc3\xb8benhavn solgte dem. For tilberedning og dispensering af l\xc3\xa6gemidler fulgtes den af skolen fastsatte takst, der udgjorde omtrent 1/3 af den almindelige apotekertakst._NEWLINE_I begyndelsen skulle apoteket holde \xc3\xa5bent ikke alene om dagen, men om forn\xc3\xb8dent ogs\xc3\xa5 om natten, og udsalget foreg\xc3\xa5 ved en eksamineret farmaceut, der tillige m\xc3\xa5tte assistere vedkommende l\xc3\xa6rer ved elevernes undervisning i farmaci._NEWLINE_Da de 5 \xc3\xa5r var forl\xc3\xb8bet, fik Hauberg atter apoteket i forpagtning p\xc3\xa5 10 \xc3\xa5r i det v\xc3\xa6sentlige p\xc3\xa5 de tidligere betingelser; dog blev arealet til medicinalhaven noget formindsket, og skolen forbeholdte sig ret til opsigelse med et \xc3\xa5rs varsel i tilf\xc3\xa6lde af, at den selv ville overtage apoteket. 1840 tog Hauberg eksamen med Laudabilis efter at have k\xc3\xb8bt Christianshavns Apotek._NEWLINE_Den 28. april 1841 blev Hauberg gift i Garnisons Kirke med Margrethe Sophie f\xc3\xb8dt Arboe (14. april 1818 p\xc3\xa5 Christianshavn \xe2\x80\x93 16. september 1910), datter af skibskaptajn Thomas Arboe og Elisabeth Dorthe Sonne._NEWLINE_24. juni 1841 fik Hauberg kongelig bevilling som apoteker p\xc3\xa5 Christianshavn Apotek. Med forl\xc3\xa6ngelsen af forpagtningen indledte Hauberg i 1845 en ombygning af ejendommens forhus, og udfoldede en stor virksomhed som apoteker. Apoteket p\xc3\xa5 Christianshavn har alle dage haft betydning for skibes forsyning med l\xc3\xa6gemidler; i de f\xc3\xb8rste udgaver af Emil Hornemanns l\xc3\xa6gebog for s\xc3\xb8farende, henvises ligefrem til apotekets levering og komplettering af skibskister, og var almindeligt kendt for sin godhed. Ved skolens eksaminer fungerede Hauberg som censor. I l\xc3\xa6ngere tid var han desuden revisor i det farmaceutiske underst\xc3\xb8ttelsesselskab._NEWLINE_P\xc3\xa5 sin ejendom Mineslyst i Ordrup dyrkede Hauberg forskellige medicinske urter, og fik 1862 indrettet et damplaboratorium i apoteket, hvorved der blev opn\xc3\xa5et mange muligheder for en ny udvikling af produkterne p\xc3\xa5 apoteket. 1. oktober 1870 solgte han Christianshavns Apotek for 112.000 Rigsdaler til Victor Christian Emil Ludolf Horn, der fik kgl. privilegium den 22. oktober samme \xc3\xa5r.\n_START_SECTION_\nIndustridrivende\n_START_PARAGRAPH_\nHans store praktiske dygtighed og indsigt i forbindelse med hans trang til yderligere virksomhed, f\xc3\xb8rte ham ind p\xc3\xa5 nye omr\xc3\xa5der. Sammen med brygger cand.pharm. August Vogelius anlagde han et bryggeri i Rahbeks All\xc3\xa9 p\xc3\xa5 Frederiksberg, der senere blev solgt til et interessentskab._NEWLINE_1871 k\xc3\xb8bte han, i forening med mekanikus J.H. Hellerung, Gamst og Lunds Eftf.s store Maskinfabrik ved Vestervold for 100.000 Rigsdaler. Overtagelsen skete den 1. januar 1872. Syv \xc3\xa5r efter udtr\xc3\xa5dte han af denne virksomhed og overdrog sin part af forretningen til s\xc3\xb8nnen Sophus Christopher Hauberg. Denne virksomhed blev senere til Titan A/S.\n_START_SECTION_\nTillidshverv\n_START_PARAGRAPH_\nDer blev sat pris p\xc3\xa5 hans praktiske sans og dygtighed i humanitetens tjeneste, og velg\xc3\xb8rende institutioner n\xc3\xb8d godt af hans hj\xc3\xa6lpsomhed, hvilken afstedkom en lang r\xc3\xa6kke tillidsposter. Han var s\xc3\xa5ledes revisor i Det pharmaceutiske Underst\xc3\xb8ttelsesselskab, medlem af Den private Laanebanks bankr\xc3\xa5d, bestyrelsesmedlem i De forenede Bryggerier, havde s\xc3\xa6de i Det K\xc3\xb8benhavnske Asylselskabs Repr\xc3\xa6sentantskab, var forstander for Christianshavns Asyl, kirkev\xc3\xa6rge for Vor Frelsers Kirke, medlem af direktionen for D\xc3\xb8treskolen p\xc3\xa5 Christianshavn, bestyrelsesmedlem for De forenede Kirkeskoler, medstifter af Christianshavns Bespisningsforening og Foreningen for billige Arbejderboligers Opf\xc3\xb8relse._NEWLINE_Den 12. marts 1860 blev Hauberg udn\xc3\xa6vnt til assessor pharmaci\xc3\xa6 i Sundhedskollegiet og havde s\xc3\xa6de der til 23. december 1870. Den 28. juli 1869 blev han Ridder af Dannebrog. Den 3. maj 1891 blev han udn\xc3\xa6vnt til etatsr\xc3\xa5d._NEWLINE_Den 28. april 1866 indstiftede han og hustruen Assessor Haubergs S\xc3\xb8lvbryllupslegat med 1.000 Rigsdaler. Til Christianshavns bespisning og 25-\xc3\xa5rsdagen efter oprettede det alderstegne \xc3\xa6gtepar 29. april 1891 Assessor pharmaci\xc3\xa6 J\xc3\xb8rgen Christian Haubergs og Hustrus Guldbryllupslegat p\xc3\xa5 20.000 kroner, hvis renter uddeles til tr\xc3\xa6ngende borger, deres enker eller faderl\xc3\xb8se d\xc3\xb8tre i Store Heddinge._NEWLINE_1899 den 11. april endtes hans virksomme liv, og J\xc3\xb8rgen Christian Hauberg d\xc3\xb8de 84 \xc3\xa5r gammel i sit hjem. Han blev begravet p\xc3\xa5 Vestre Kirkeg\xc3\xa5rd den 18. april fra Vor Frue Kirke.'